Aga gaskoonlane on rüütellik, mis tähendab seda, et ta ülejäänute ees sellepärast vabandust  palub, et neil teda ilmselt tappa ei õnnestu, kuna esimene s.o. Athos teeb selle asja arvatavasti ise ära. Aga õnneks tulevad uued ja paremad vaenlased, tulevad kardinali kaardiväelased, kelle ülesandeks on selle kindlaks tegemine ja tagamine, et duelle ei peetaks ning nad soovivad kõiki nelja lubamatu duelli pidamise pärast arreteerida. Siinkohal leiavad vaprad seaduserikkujad aga imelise kergusega ühise keele ja juba hetk hiljem on vaenlased üheskoos ühisele ja uuele vaenlase vastu astumas. Nii peabki  Athose käe läbi, täpsemalt küll nende kahe koostöös D'Artagnaniga, üks neist kaardiväelastest oma elu jätma, selleks, et kolmest musketärist neli saaks... Lisaks muidugi veel mõned teised vähemtähtsad ja möödaminnes tapetud ja haavatud, aga mida teha, kui puid raiutakse, siis laastud lendavad. Athos lõikab koostöös D'Artagnaniga kaardiväelase kõri läbi ja neist kahest on sedamaid saanud parimad sõbrad ja verevennad. Verevendlus ju seda tähendabki, et koos kedagi teist või teisi tapetakse. Athose primaat kolme  seas on ilmne, aga sama ilmne on ka see, et ta nüüdsest seda D'Artagnaniga jagab. Sealt edasi tulevad aga juba de Treville ja kuningas ise. Mõneti segane on Kolmes Musketäris kardinali roll. On ilmne, et sedavõrd mõjukas mees ise ei võitle, aga seda usinamalt ta intriige punub ja teiste võitlemisi õhutab.